Read in English . Wara sbatax-il sena ta' tmexxija siewja mwettqa minn Mons Alfred Vella bħala Direttur tal-Kummissjoni Emigranti, tħabbar li Dun Anton D'Amato saċerdot żagħżugħ u lawrjat fil-Ligi, ġie fdat bil-ħidmiet tal-Kummissjoni Emigranti u Refuġjati sa minn dan ix-xahar. Ħabbar dan f'komunikat, Mons Philip Calleja, eks Direttur tal-Kummissjoni Emigranti u Fundatur ta' Dar l-Emigrant li wassal messaġġ fl-okkażjoni tal-50 sena mit-tqegħid tal-Ewwel Ġebla ta' Dar l-Emigrant fl-10 ta' Frar, 1971. Fil-komunikat tiegħu hu rringrazzja lil Mons Alfred Vella fi tmiem il-kariga tiegħu bħala Direttur tal-Kummissjoni Emigranti, u ta' merħba lil Dun Anton D'Amato. Mons Vella issa ġie appuntat Deputat tal-Uffiċċju taż-Żwiġijiet, fil-Kurja tal-Arcisqof. "Kienet xewqa tiegħi, bħala fundatur ta' din id-Dar, li f'din id-data ta' għeluq il-ħamsin sena nlaqqa' l-membri kollha tal-Kummissjoni Emigranti biex nirringrazzjaw lill-Mulej Alla għall-grazzja tal-ħidma mwettqa f'din id-Dar matul dawn il-ħamsin sena," qal Mons Philip Calleja. Għaliex l-10 ta' Frar? Nhar l-10 ta' Frar, 2021, festa tan-Nawfraġju ta' San Pawl, hija d-data li fiha, ħamsin sena ilu, f'ċerimonja li għaliha attendew l-ogħla awtoritajiet, mill-Gvernatur Ġenerali, Sir Maurice Dorman 'l isfel, tqegħdet l-Ewwel Ġebla ta' Dar l-Emigrant, ħdejn il-Barrakka ta' Fuq, bil-kliem inċiż: "LILL-EMIGRANT MALTI – Imqegħda mill-Prim Ministru ta' dak iż-żmien George Borg Olivier u mbierka mill-Arċisqof Gonzi nhar l-10 ta' Frar 1971". Mons Philip Calleja spjega li sfortunatament din il-laqgħa ma setgħetx issir fid-data tagħha, minħabba l-pandemija tal-Covid-19. L-eks Direttur tal-Kummissjoni Emigranti u Fundatur ta' Dar l-Emigrant semma' kif hu kellu x-xorti jsegwi l-ħidma mal-emigranti sa mill-bidu tagħha fi ħdan l-Azzjoni Kattolika Maltija bil-laqgħat tal-emigranti f'Palazzo Carafa qabel isiefru u l-pubblikazzjoni ta' Lil Hutna minn Kelinu Caruana u Dun Frans Camilleri sa mis-sena 1950. Fl-1953, wara li ġie ordnat saċerdot, beda jagħti servizz lill-emigranti flimkien ma' membri tal-Azzjoni Kattolika minn kamra-uffiċċju f'Palazzo Carafa. "Fl-1958 ġejt appuntat Direttur Nazzjonali tal-Opri tal-Emigrazzjoni mis-Sagra Kongregazzjoni Konċistorjali. B'offerta ta' elf lira Maltin mill-Kardinal Josef Frings, malli Mons Salv Laspina ħalla s-swali li kien jokkupa f'Palazzo Carafa għall-Film Section u mar l-Istitut Kattoliku, stajna nokkupaw is-sular tiegħu," spjega Mons Calleja. Stedina lil Emvin Cremona biex ipinġi xbiha tal-Madonna tal-Emigranti Hu kompla jgħid kif l-ewwel ħaġa li saret kienet stedina lil Emvin Cremona biex ipinġi xbiha tal-Madonna tal-Emigranti. Hawn, il-ħidma tal-Kummissjoni splodiet kemm fil-membri kollaboraturi kif ukoll fl-attivitajiet. Bdew jużaw wkoll il-Kullegg ta' St Albert għall-korsijiet tal-lingwa Ingliża u l-Iskola tas-Sorijiet Franġiskani ta' Marija f'Ħal Balzan biex iħaddmu is-Single Young Women Migrants Scheme. Fit-3 ta' Dicembru 1972, fl-okkażjoni taċ-ċelebrazzjoni ta' l-20 Jum l-Emigrant, bdew jaħdmu f'Dar l-Emigrant. "Ftaħna uffiċċju għal kull forma ta' għajnuna lill-emigranti u l-familji tagħhom, kmamar fejn jinżammu records u swali fejn isiru laqgħat u fejn l-emigranti u l-familji tagħhom ikunu jistgħu jiltaqgħu bejniethom u jiġu mgħejjuna soċjalment u spiritwalment, qabel iħallu Malta u meta jkunu Malta," qal Mons Philip Calleja. Maż-żmien twaqqfu wkoll il-Maltese American Association, il-Friends of Australia Association, programmi tar-radju u arkivj li wasslu għall-bidu ta' Migration Museum. Il-ħidma tal-Kummissjoni f'dan il-qasam wasslet biex f'Diċembru 1987 tiġi mistiedna tidħol f'Operational Partnership mal-United Nations High Commission for Refugees, f'rabta mal-Uffiċċju tagħha f'Ruma. Dan wassal ukoll biex il-Kummissjoni jkollha l-unur li l-ewwel Kummissarju għar-Refugjati f'Malta jkun Charles Buttigieg, membru attivissmu tal-KE u biex il-Kummissjoni tkun tista' tikseb 20 lokalità fejn jistgħu jiġu akkomodati familji, sebgħa minnhom proviżorjament. .td_uid_3_600a7271e1242_rand.td-a-rec-img{text-align:left}.td_uid_3_600a7271e1242_rand.td-a-rec-img img{margin:0 auto 0 0}